บอร์ด FTE ไฟเขียวควัก 54 ลบ.ปันผลระหว่างกาล 0.09 บ. XD 10 เม.ย.นี้
บอร์ด FTE ไฟเขียวควัก 54 ลบ.ปันผลระหว่างกาล 0.09 บ. XD 10 เม.ย.นี้
31 มี.ค. 2563

นายทักษิณ ตันติไพจิตร กรรมการผู้จัดการ บริษัท ไฟร์เทรดเอ็นจิเนียริ่ง จำกัด (มหาชน) หรือ FTE เปิดเผยว่า ที่ประชุมคณะกรรมการบริษัท มีมติอนุมัติเลื่อนวันและวาระการประชุมออกไปอย่างไม่มีกำหนด จากเดิมที่กำหนดไว้วันศุกร์ที่ 10 เมษายน 2563 เวลา 13.30 น. ณ ห้องปาริชาต ชั้น 3 โรงแรม โกลเด้นทิวลิป ซอฟเฟอรีน กรุงเทพฯ
โดยบริษัทฯ จะพิจารณวันประชุมสามัญผู้ถือหุ้นใหม่ที่เหมาะสม หากสถานการณ์การแพร่ระบาดของเชื้อไวรัส COVID-19 คลี่คลายหรือสิ้นสุดลง ทั้งนี้ การเลื่อนการประชุมสามัญผู้ถือหุ้นประจำปีดังกล่าวจะไม่มีผลกระทบต่อการดำเนินงานบริษัทฯ อย่างมีนัยสำคัญ
อย่างไรก็ตาม เพื่อไม่ให้สิทธิการรับเงินปันผลของผู้ถือหุ้นได้รับผลกระทบจากการเลื่อนการประชุม บริษัทฯ ยังคงจ่ายปันผลตามเดิม ซึ่งที่ประชุมคณะกรรมการบริษัท มีมติอนุมัติจ่ายเงินปันผลเพิ่มเติมให้แก่ผู้ถือหุ้นอีก 0.09 บาทต่อหุ้น คิดเป็นจำนวนเงิน 54.00 ล้านบาท จากที่ได้มีการจ่ายเงินปันผลระหว่างกาลไปแล้วในอัตรา 0.07 บาท/หุ้น หรือจำนวน  42.00 ล้านบาท รวมเป็นการจ่ายเงินปันผลประจำปี 2562 ให้แก่ผู้ถือจำนวน 96.00 ล้านบาท หรือคิดเป็นอัตราจ่ายปันผล 93.70% ของกำไรสุทธิของบริษัทฯ หลังหักสำรองตามกฎหมาย
โดยอนุมัติเปลี่ยนแปลงวันกำหนดรายชื่อผู้ถือหุ้นที่มีสิทธิรับเงินปันผล (Record Date) และกำหนดวันจ่ายเงินปันผลใหม่เป็น กำหนดรายชื่อผู้ถือหุ้นที่มีสิทธิรับเงินปันผล (Record Date) ในวันที่ 13 เม.ย. 63 และกำหนดวันจ่ายเงินปันผล ในวันที่ 29 เม.ย. 63 จากเดิมกำหนดรายชื่อผู้ถือหุ้นที่มีสิทธิรับเงินปันผล (Record Date) ในวันที่ 20 เม.ย. 63 และกำหนดวันจ่ายเงินปันผล ในวันที่ 8 พ.ค.63
“จากสถานการณ์การระบาดของโรคติดเชื้อไวรัสโคโรนา 2019 (COVID-19) มีความรุนแรงขึ้นอย่างต่อเนื่อง ประกอบกับประกาศของกรุงเทพมหานคร สั่งปิดสถานที่เป็นการชั่วคราว ซึ่งโรงแรมที่บริษัทฯ จัดประชุมสามัญผู้ถือหุ้นประจำปี 2563 ตามข้างต้น เป็นสถานที่ที่ต้องปิดตามประกาศฉบับดังกล่าว และเพื่อยับยั้งการแพร่ระบาดในครั้งนี้ บริษัทฯ ได้ตระหนักถึงความปลอดภัยของผู้ถือหุ้นและผู้ที่เกี่ยวข้องทุกท่าน จึงเห็นสมควรให้เลื่อนการประชุมออกไปก่อน
อย่างไรก็ตาม ในช่วงระยะอันสั้นนี้การแพร่ระบาดยังไม่ส่งผลกระทบต่อการดำเนินงาน ซึ่งบริษัทฯ ยังคงเดินหน้าตามแผนธุรกิจต่อไป อีกทั้งบริษัทฯ ได้มีการติดตามสถานการณ์ และผลกระทบ” นายทักษิณ กล่าว